text: Tysk ægtepar reddet i land 
  01 januar 2018 kl. 20.30
  Et ægtepar fra Tyskland måtte mandag eftermiddag reddes, da de blev fanget af tidevandet på Rømø. De ringede selv til politiet, som med hjælp fra en helikopter og et redningskøretøj fik parret i land i god behold.
  
  En hyggelig gåtur ved stranden fik brat ende, da et tysk ægtepar i 50’erne blev fanget af tidevandet.
  - De havde gået et par timer ved stranden, da de opdager, at der pludselig er vand til alle sidder. Parret står i vand til knæene og aner ikke, hvilken vej de skal gå, siger vagtchef Ivan Gohr Jensen, Syd- og Sønderjyllands Politi, til TV SYD.
  Ægteparret får selv ringet til politiet klokken 17, som får redningskøretøjerne sendt afsted og en helikopter i luften. Parret blev hurtigt fundet – våde og frysende.
  - De er begge to uskadte og en oplevelse rigere, siger vagtchefen.
  Parret blev fragtet tilbage til Rømø, hvor de selv kunne finde tilbage til sommerhuset, de har lejet.
  - Det var meget glade for den store aktivitet og hurtige eftersøgning, der var sat i gang, siger Ivan Gohr Jensen.
  